L'Ordre ENS/181/2012, de 22 de juny, va crear diversos preus públics per la matrícula als cicles formatius de grau superior impartits en els centres dependents del Departament d'Ensenyament (DOGC núm. 6159, de 28.6.2012), i va establir els corresponents supòsits de bonificació i exempció, entre els quals, però, no s'hi inclou l'exempció per a les persones que han obtingut matrícula d'honor en el batxillerat o el premi extraordinari de batxillerat.
En aquest sentit, atès que l'alumnat que obté matrícula d'honor en el batxillerat o el premi extraordinari de batxillerat està exempt de pagar les taxes corresponents al primer curs dels estudis universitaris en les universitats públiques, i tenint en compte que els ensenyaments dels cicles formatius de grau superior i els ensenyaments universitaris són, ambdós, ensenyaments superiors, és coherent reconèixer el mateix benefici en tots dos ensenyaments.
D'altra banda, la Llei 10/2015, del 19 de juny, de formació i qualificació professionals (DOGC núm. 6899, de 25.6.2015), estableix a l'article 3.1l) que una de les finalitats del sistema de formació i qualificació professionals és la de promoure l'acció positiva a favor del col·lectiu de joves extutelats, per afavorir i facilitar la transició d'aquests joves entre la formació i el mercat de treball.
Així, atès que la condició de persona tutelada o extutelada implica l'assumpció de diverses responsabilitats per part de qui acull, entre les quals també l'econòmica, tant si l'acolliment és en una família com si és a càrrec de l'Administració, es considera convenient compensar les càrregues inherents a aquesta condició, establint les corresponents exempcions en determinats preus públics que gestiona el Departament d'Ensenyament.
Per tot això, d'acord amb el que estableix el Capítol III del Títol I del Text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, a proposta de la Direcció General de Formació Professional Inicial i Ensenyaments de Règim Especial,
Es modifica l'article 4.3 de l'Ordre ENS/181/2012, de 22 de juny, per la qual es creen diversos preus públics per la matrícula dels cicles formatius de grau superior impartits en els centres dependents del Departament d'Ensenyament, per incloure els supòsits d'exempció següents:
"g) Les persones que en el curs acadèmic immediatament anterior han obtingut el premi d'honor en el batxillerat o el premi extraordinari de batxillerat resten exemptes del preu públic corresponent a la primera matrícula en el primer curs dels cicles de grau superior, tant si es fa per curs complet com per matrícula parcial.
h) Les persones menors tutelades o persones extutelades menors de 21 anys d'edat.
La condició de persona tutelada o extutelada s'acredita mitjançant el certificat emès per la Direcció General d'Atenció a la Infància i la Adolescència o òrgan equivalent d'altres comunitats autònomes."
Es modifiquen les Ordres que tot seguit s'indiquen, per incloure-hi en els respectius articles que estableixen les exempcions, el supòsit d'exempció següent:
"Les persones menors tutelades o persones extutelades menors de 21 anys d'edat.
Aquesta condició s'acredita mitjançant el certificat emès per la Direcció General d'Atenció a la Infància i la Adolescència o òrgan equivalent d'altres comunitats autònomes."
Les Ordres que es modifiquen són:
a) Ordre ENS/182/2012, de 22 de juny, de creació dels preus públics per la matrícula en el curs de formació específic per a l'accés als cicles de formació professional inicial de grau mitjà i als de grau superior impartits en centres dependents del Departament d'Ensenyament (DOGC núm. 6159, de 28.6.2012).
b) Ordre ENS/161/2015, de 29 de maig, per la qual es creen els preus públics per la matrícula en el nivell bàsic dels ensenyaments d'idiomes i en els cursos d'actualització i especialització impartits per les escoles oficials d'idiomes (DOGC núm. 6885, de 4.6.2015).
c) Ordre ENS/10/2015, de 12 de gener, de creació del preu públic per la inscripció i drets d'examen de les proves de certificació del nivell C-1 dels ensenyaments d'idiomes de règim especial per als alumnes de règim lliure, organitzades pel Departament d'Ensenyament (DOGC núm. 6796, de 26.1.2015).
Als efectes d'aquesta Ordre, es consideren:
a) Persones tutelades: les persones menors d'edat tutelades per la Direcció General d'Atenció a la Infància i l'Adolescència o òrgan equivalent d'altres comunitats autònomes.
b) Persones extutelades: les persones majors de 18 i menors de 21 anys d'edat que hagin estat sota la tutela de la Direcció General d'Atenció a la Infància i l'Adolescència, o òrgan equivalent d'altres comunitats autònomes.
Les exempcions aprovades mitjançant aquesta ordre són d'aplicació a l'alumnat que accedeixi als respectius ensenyaments, cursos o proves a partir del curs 2016-2017.
Per al cas que s'hagin ingressat imports corresponents a aquest preu públic i a aquest curs, els centres han de tramitar d'ofici la devolució.